Andijonda ohak kuydirish bilan ruxsatnomasiz shug‘ullangan kishi 1 oyda 70 ming metr kub gazni noqonuniy ishlatdi

Andijon viloyatining Oltinko‘l tumanidagi Uyg‘ur mahallasida joylashgan Jalabek qishlog‘ida yashovchi 42 yoshli kishi 2014-yil iyun oyida tadbirkorlik bilan shug‘ullanishga qaror qildi, deb yozadi “Na postu” gazetasi.

U o‘z hovlisida ohaktoshni kuydirib, ohak olish uchun ikkita pech qurdi. Biroq bunga hech qanday ruxsatnoma olmadi. Hovlisiga gaz kiradigan quvurga rezina shlang ulab, isitish vositasini tayyorladi. Ikki kundan keyin ohaktosh olib kelib, uni kuydirib, qishloqdoshlariga sota boshladi.
Bir qancha vaqtdan keyin uning uyiga “Vodiygaz”ning tuman korxonasi xodimlari kelib, o‘zboshimcha faoliyatga chek qo‘ydi. To‘plangan hujjatlar Oltinko‘l tumani ichki ishlar bo‘limining tergov bo‘limiga topshirildi. Ushbu holat yuzasidan jinoyat ishi qo‘zg‘atildi.
Tergov jarayonida ushbu shaxs 1 oy davomida qariyb 70 ming metr kub tabiiy gaz ishlatib, 11 million so‘mdan ortiq zarar yetkazgani aniqlandi. U moddiy zararni qoplab, qonunbuzarlik uchun javobgarlikka tortildi.